દક્ષિણ આફ્રિકામાં નોકરીના બહાને લાખો પડાવી ભેજાબાજ ફરાર
સાઉથ આફ્રિકામાં રહેવા- જમવા સાથે રૃા.૪૫ હજારના પગાર સાથેની નોકરી અપાવવાને બ્હાને વડોદરા, લીમડી અને ભરૃચનાં અનેક યુવકો પાસેથી હજારો રૃપિયા પડાવીને ભેજાબાજ યુવક ફરાર થઇ જતાં ગોત્રી પોલીસે તેની તપાસ હાથ ધરી છે. વિદેશ વાંચ્છુઓને ધૂતવા માટે આવેલા યુવક સાથે એક યુવતી પણ હતી. બંને જણાએ ત્રણેક માસના ગાળામાંજ અનેક યુવકો પાસે નાણાં ખંખેરી લીધા હતા.
મહિને ૪૫ હજાર પગારની લાલચમાં વડોદરા, ભરૃચ સહિતનાં ગ્રામ વિસ્તારોનાં અનેક યુવકો છેતરાયા
વાસણા રોડ વિસ્તારની અનંત પાર્ક સોસાયટીમાં રહેવા આવેલો સમીર અખિલેશ, બાદશાહ મૂળ અમદાવાદની સ્ટર્લીંગ નજીક મારૃતીનંદન સોસાયટીમાં રહેતો હોવાની વિગતો જાણવા મળી છે.
સાઉથ આફ્રિકામાં ચાર્ટર્ડ એકાઉન્ટન્ટને ત્યાં ૫૦ માણસોની જરૃર હોઇ રૃા.૪૫ હજારના માસિક પગાર તેમજ રહેવા જમવા સાથે સ્થાયી કરાવી આપવાની લોભામણી જાહેરાત કરનાર સમીર બાદશાહે વડોદરા ભરૃચ, અને લીમડીના અનેક યુવકોને ફસાવ્યા હતા. માત્ર રૃા.૭૫ હજારના ખર્ચમાં સાઉથ આફ્રિકામાં સ્થાયી કરાવવાનું વચન આપી ભેજાબાજે ત્રણ માસમાં ટૂકડે ટૂકડે રોકડ, ડ્રાફ્ટ અને ચેકથી રકમો ઉઘરાવી લીધી હતી.
પ્રાથમિક તબક્કે પોલીસને નવ યુવકો પાસે રૃા.૫.૨૫ લાખ પડાવી લીધાની વિગતો બ્હાર આવી છે. દિવાળીપુરાની શંકરબાગ સોસાયટીમાં રહેતા સુખદેવભાઇ પઢિયારનો બે દિવસ પહેલાં જ ગલ્ફ કન્ટ્રીમાંથી આવ્યા હતા. અને આફ્રિકાની સારી ઓફર મળતાં ફસાયા હતા.
તેમણે છેલ્લે તા.૩૦મી સપ્ટેમ્બરે સમીર બાદશાહને બાકી રહેલા રૃા.૨૦ હજારનો ચેક આપ્યો હતો. અન્ય એક વિદેશ વાંચ્છુ મહેન્દ્રભાઇએ પણ તેમને છેલ્લે રૃા.૨૦ હજારનો ચેક આપ્યો હતો.
ત્યાર બાદ સમીર બાદશાહ અને તેની સાથે રહેતી યુવતી મકાન ખાલી કરી ફરાર થઇ ગયા હતા. તેઓને શોધતા યુવકોને ભરૃચ અને લીમડીનાં પણ અનેક યુવકો ફસાયા હોવાની વિગતો જાણવા મળી હતી.
સુખદેવભાઇએ ગોત્રી પોલીસ મથકે ફરિયાદ નોંધાવતાં પોલીસે સમીર બાદશાહ સામે ગુનો નોંધી તપાસ હાથ ધરી છે.
મકાન અને કાર પણ ભાડુતી મકાનમાલિકે ભાડુ ગુમાવ્યું
ટુંકાગાળામાં જે કાંઇ રકમ હાથ લાગી તે ભેગી કરીને ભાગી છુટવાની તૈયારી સાથે આવેલા ઠગ યુવકે મકાન અને કાર ભાડે રાખ્યા હતા.
પ્રાપ્ત વિગતો મુજબ અમદાવાદના સમીર બાદશાહે વાસણારોડની અનંતપાર્ક સોસાયટીમાં રૃા. ૫ હજારના ભાડેથી મકાન રાખ્યુ હતું અને મકાન માલિકે પોલીસને પણ જાણ કરી હતી.
અગાઉથી યોજના તૈયાર કરીને આવેલા સમીર બાદશાહે મકાનની સાથે સાથ વૈભવી કાર પણ ભાડે રાખી હતી.
વિદેશ જવા માંગતા યુવકો પાસેથી નાણા હાથમાં આવી ગયા બાદ ઠગ પાસે રકમ નહી ચુકવાતા કાર પરત લઇ લેવાઇ હોવાની વિગતો જાણવા મળી છે.જ્યારે મકાનમાલિકનું એક માસનું ભાડુ ચુકવ્યા વગર પંદરેક દિવસમાં પરત આવવાનું કહી ગઠીયો સામાન લઇને ફરાર થઇ ગયો હતો.